Мин мииммит миҥэм
Уруккута ахсым бэйэлээх
Ыраах ыырдаммыт атым
Билигин төбөҕүн төҥкөтөн
Бүдүгүрэ кырдьаҥҥын
Тииһиҥ бүтэ элэйэн
Тураҕын аттыбар нуктуу.
Эн көрөҕүөн түһээн
Оҕо эмньик кэмҥин
Күөх алаас күөнүгэр
Көҥүл көрүлээн
Көтө мөҕө сүүрэргин.
Биитэр миигин сүгэҥҥин
Хара тыаны силэйэн,
Тоҥ үрэхтэр муустарын  харса суох тоһоон
Баай барылаахтыын аргыстаспыт кэмнэргин.
Ындыы, төргүү сүөрүллэн
Махтал тылын истэргин,
Хоҥоруугун имэрийэ
Мин эйигин сыллыырбын
Ыҥыыр, сулар уһулларын
Көҥүл тыына биллэрин...?
Сэрэйэҕин дуо билигин
Дьылҕа хаан тугу тосхойорун,
Оҥоһууҥ хайдах түмүктээх
Айыллыбыт эбитин.
Ыраах чугас сирдэринэн
Сүкпүт-көтөхпүт,
Эн эрэнэр иччиҥ
Иһигэр тугу саныырын.
Сиигирбэтэх хараҕа
Бүгүн тоҕо ууламмытын,
Тоҕо сытыы быһаҕын Туос кыынтан хостуурун.
Сэрэйэҕин дуо,
СЭГЭРИЭМ?

Хаҥыл Хара

--Хомпоруун хотой буолан
      киэҥ халлааны
                     кэрийэ көтөр,
эбэтэр сырдык сулус
                           буолан
икки атаҕы
            ымсыырда турар
буолуохпун
       Баҕарбаппын!
Бар дьону
           үрдүнэн
тайаара көтөр кыната,
Үөһэттэн Улуутуйа
                        одуулуур
оҥоһуута,
ымсыырда мичиҥниир
тоҥ уота
                              даҕаны
         суохпуттан,
Дьону кытта
                    эн-мин дэһэн
тэбис-тэҥҥэ              сылдьарбыттан,
Аар Айылҕалыын
              алтыһар,
Аал уоту
                оттор,
төрүт өбүгэм тылынан
              саҥарар,
алгыс тылын
          амалыйар
      кыахтаахпыттан
Олус үөрэбин,
      КИҺИ буолбут
                  аналбыттан!

Хаҥыл Хара